Olsen-banden får eget univers i filmstudie - STANDBY.dk
Olsen-banden får eget univers i filmstudie
Af: Flemming Juul i Nyheder 28. september 2016	 Print
Nationalklenodierne Egon, Benny og Kjeld får fredag sammen med Yvonne, Børge og de øvrige folkekære karakterer deres eget univers, når Nordisk Film åbner en ny, permanent udstilling.
De får plads i verdens ældste filmstudie hos Nordisk Film i Valby, hvor filmene blev optaget for snart 50 år siden, og udstillingen indvies på fredag, skriver politiken.dk.
Den første Olsen-banden-film kom i 1968, den sidste i 1998, og der er blevet plads til kendte genstande som Yvonnes margueritkjole, Egons bowlerhat, Kjelds jordemodertaske, et Franz Jäger-pengeskab, den røde kuffert og Bennys dims, der kan bruges til at dirke enhver lås op.
I udstillingen kan man bl.a. gå opdagelse i Dynamit Harrys skur i Sydhavnen, slå et smut forbi kriminalkommisær Jensens kontor eller besøge Yvonnes dagligstue og flere af de andre ikoniske kulisser.
Weekenden står i det hele taget i Olsen-bandens tegn. Lørdag er det nemlig 40 år siden, den mest populære film af alle, ‘Olsen-banden ser rødt’, fik premiere. Jubilæet bliver markeret af den danske Olsen Banden-fanklub med en særlig rundvisning i Det kgl. Teater.
Åbning af Olsen-banden-univers sker den 30. september på Mosedalvej i Valby.